Euroopan parlamentin päätöslauselma Georgiasta



Virallinen lehti nro 166 E , 07/07/2005 s. 0063 - 0065



P6_TA(2004)0023 Georgian tilanne Euroopan parlamentin päätöslauselma Georgiasta Euroopan parlamentti, joka - ottaa huomioon Euroopan yhteisöjen ja niiden jäsenvaltioiden sekä Georgian kumppanuus- ja yhteistyösopimuksen, joka tuli voimaan vuonna 1999 [1], - ottaa huomioon suhteista alueen aiemmin hiljattain antamansa päätöslauselmat, etenkin 26. helmikuuta 2004 antamansa suosituksen Euroopan unionin Etelä-Kaukasian politiikasta [2], - ottaa huomioon Euroopan unionin laajempaa Eurooppaa ja uutta naapuruutta koskevan politiikan, johon kyseinen alue kuuluu, sekä alueen maiden ilmoittaman pitkän aikavälin tavoitteen olla täysimääräisesti mukana Euroopan integraatiossa ja yhteistyössä, - ottaa huomioon työjärjestyksen 103 artiklan 4 kohdan, A. pitää myönteisenä meneillään olevia poliittisia ja taloudellisia uudistuksia, vakaiden ja tehokkaiden demokraattisten instituutioiden perustamiseen tähtääviä toimia sekä hallituksen pyrkimyksiä nujertaa laajamittainen korruptiotoiminta ja samalla luoda rauhanomainen ja vauras Georgia, joka osaltaan voi vaikuttaa alueen ja muun Euroopan vakauteen, B. pitää erittäin valitettavana Etelä-Ossetiassa hiljattain puhjenneita väkivaltaisuuksia ja niiden laajenemisen seurauksena sattuneita kuolemantapauksia ja loukkaantumisia sekä aiheutuneita suuria aineellisia vahinkoja, C. katsoo, että Abhasian ja Etelä-Ossetian konfliktien ratkaisussa ei ole edistytty ja että tämä on esteenä Georgian kehitykselle, D. katsoo, että Euroopan unionin on lisättävä tukeaan meneillään oleville pyrkimyksille ratkaista Georgian ja Etelä-Kaukasian konfliktit yhteistyössä Euroopan turvallisuus- ja yhteistyöjärjestön (ETYJ) ja muiden toimijoiden kanssa, E. katsoo, että Abhasiassa 3. lokakuuta 2004 pidettyjä "presidentinvaaleja" on pidettävä laittomina ja mahdottomina hyväksyä, sillä Abhasian lopullisesta asemasta ei ole päästy sopimukseen; panee merkille, että vaaleihin sai osallistua 115000 äänioikeutettua, kun taas yli 300000:lta alueella asuvalta georgialaiselta oli evätty äänioikeus karkottamalla heidät kodeistaan, F. pitää valitettavina Venäjän viranomaisten äskettäisiä lausuntoja ennalta ehkäisevien iskujen käytöstä Etelä-Kaukasiassa osana Venäjän turvallisuusjärjestelmää, ja korostaa roolia, joka Venäjällä olisi välttämättä oltava nykyisten konfliktien ratkaisemisessa; 1. Ilmaisee täyden tukensa Georgian itsemääräämisoikeudelle ja alueelliselle koskemattomuudelle ja korostaa tarvetta saada Abhasian ja Etelä-Ossetian konfliktit ratkaistua neuvotteluteitse, luottamusta edistämällä ja ainoastaan rauhanomaisin keinoin kunnioittaen Georgian kansan oikeutta määrätä omista kulttuurisista, sosiaalisista, taloudellisista ja poliittisista tavoitteistaan; 2. kehottaa Georgian hallitusta tarkentamaan sitoutumistaan Abhasian ja Etelä-Ossetian itsehallintoon, mikä näyttää olevan edellytys konfliktien rauhanomaisen ratkaisun ja kansallisen yhtenäisyyden saavuttamiselle. 3. korostaa, että Etelä-Ossetian konfliktialueen täydellinen demilitarisointi ETYJin yhteisiä rauhanturvajoukkoja lukuun ottamatta on edellytyksenä kestävän rauhanomaisen ratkaisun saavuttamiselle alueella; pyytää neuvostoa tukemaan ETYJin operaation tehokkuuden lisäämistä tällä alueella; 4. torjuu Abhasian "presidentinvaalit" laittomina ja kehottaa komissiota ja neuvostoa tukemaan YK:n johtaman neuvotteluprosessin vahvistamista Georgian ja Abhasian konfliktin ratkaisemiseksi; 5. panee tyytyväisenä merkille Georgiassa Euroopan turvallisuus- ja puolustuspolitiikan nojalla aloitetun oikeusvaltio-operaation; uskoo, että operaatio merkitsee edistysaskelta Euroopan unionin ja Georgian välisissä suhteissa ja että se voisi auttaa Georgiaa luomaan syvemmät ja tehokkaammat suhteet EU:hun ja osallistumaan Euroopan naapuruuspolitiikan tavoitteisiin; 6. kehottaa Euroopan unionia ja puheenjohtajavaltiota antamaan Etelä-Kaukasiassa toimivalle EU:n erityisedustajalle kaikki tarvittavat resurssit tehokasta ja näkyvää toimintaa varten sekä ryhtymään päättäväisiin toimiin, joilla varmistetaan aluetta koskevat EU:n tavoitteet, konflikteissa välittäjänä toimiminen mukaan lukien; 7. kehottaa neuvostoa ja komissiota ottamaan Venäjän federaation täysimääräisesti mukaan prosessiin, jossa vakaus turvataan poliittisilla neuvotteluilla, ja kehottaa Venäjän federaation hallitusta pitäytymään kaikista tätä prosessia mahdollisesti vaarantavista toimista; kehottaa neuvostoa ja komissiota sisällyttämään Georgian alueellista koskemattomuutta koskevan kysymyksen Venäjän kanssa kumppanuus- ja yhteistyösopimuksen piirissä käytävän vuoropuhelun asialistalle; 8. vaatii Venäjän federaatiota kunnioittamaan sen vuonna 1999 ETYJin huippukokouksessa Istanbulissa tekemää sitoumusta Venäjän joukkojen vähentämisestä ja vetäytymisestä Georgian alueelta ja pitää myönteisenä presidentti Saakashvilin YK:ssa ilmaisemaa Georgian sitoumusta siitä, että Georgiaan ei tulisi vieraita joukkoja Venäjän joukkojen vetäydyttyä sieltä; 9. kehottaa Euroopan unionia osallistumaan aktiivisesti sellaisten aloitteiden kehittämiseen, joilla murretaan alueen lukkiutunut tilanne; 10. panee tähän liittyen tyytyväisenä merkille Georgian pääministerin Zurab Zhvanian ja Etelä-Ossetian separatistijohtajan Eduard Kokoitin tulevasta tapaamisesta saavutetun yhteisymmärryksen; kehottaa neuvostoa seuraamaan kehitystä tiiviisti ja ponnistelemaan vuoropuhelun helpottamiseksi ja estämään jännittyneen tilanteen kiristyminen entisestään; 11. kehottaa puhemiestä välittämään tämän päätöslauselman neuvostolle, komissiolle, neuvoston puheenjohtajavaltiolle, YK:n pääsihteerille, Euroopan turvallisuus- ja yhteistyöjärjestölle, NATOn pääsihteerille, Georgian presidentille ja parlamentille sekä Etelä-Ossetiassa ja Abhasiassa tosiasiallista valtaa käyttäville viranomaisille. [1] EYVL L 205, 4.8.1999, s. 1. [2] P5_TA(2004)0122. --------------------------------------------------